b'\n_START_ARTICLE_\nMatja\xc5\xbe Jelen\n_START_SECTION_\n1972-1982\n_START_PARAGRAPH_\nKo je vstopil v osnovno \xc5\xa1olo, se je isto\xc4\x8dasno vpisal tudi v pripravnico oziroma ni\xc5\xbejo glasbeno \xc5\xa1olo Velenje (kitara) in v petem razredu O\xc5\xa0 ustanovil svoj prvi band Izziv. Kasneje je bil preimenovan v Wiskoznichi in z njim so v sedmem razredu nastopali na valetah in ostalih \xc5\xa1olskih prireditvah, kjer so preigravali tako priredbe, kot prve avtorske pesmi.\n_START_SECTION_\n1982-1995\n_START_PARAGRAPH_\nLeta 1982 je nastala skupina \xc5\xa0ank Rock in skupina je pri\xc4\x8dela z nastopi po Sloveniji kot predskupina Pomaran\xc4\x8de. V studiu Metro so posneli prve\xc2\xa0\xc2\xbbprave\xc2\xab\xc2\xa0pesmi, vzpon pa se je nadaljeval do leta 1987, ko je iz\xc5\xa1el prvi album Pridite na \xc5\xbeur. Skupina je dosegla vrhunec v obdobju 1989-90 ob izidu tretjega albuma Jaz nimam no\xc4\x8d za spanje, s katerim so na veliki slovenski turneji Pepsi Tour razprodali skoraj vse dvorane po ve\xc4\x8djih mestih, zanimanje za njih pa se je pokazalo tudi na tr\xc5\xbei\xc5\xa1\xc4\x8du takratne Jugoslavije, ampak jim zaradi razpada dr\xc5\xbeave ta preboj ni uspel.\n_START_SECTION_\n1995-1998\n_START_PARAGRAPH_\nLeta 1995 je skupina na ponudbo managerjev iz New Yorka odpotovala v ZDA posnet svoj 6. album Shut Up And Play /Poglej v Svet , vendar si takrat vsi \xc4\x8dlani niso bili enotni, da bi ostali tam ter nadaljevali kariero v ZDA. Leta 1996 je zaradi nesoglasij skupino zapustil bobnar Ale\xc5\xa1, ostali pa so nadaljevali z delom v Sloveniji in izdali \xc5\xa1e dva albuma z novim bobnarjem Silvanom. Nato so sporazumno prenehali z delom.\n_START_SECTION_\n1999-2001\n_START_PARAGRAPH_\nV tem obdobju se je Matja\xc5\xbe podal na samostojno glasbeno pot. Posnel, izdal in promoviral je svoj prvi samostojni album 100x la\xc5\xbeje. V tem \xc4\x8dasu je sodeloval pri razli\xc4\x8dnih glasbenih projektih z Revijskim orkestrom RTV SLO (izvedba pesmi Poletna no\xc4\x8d) ter mnogimi drugimi avtorji in izvajalci.\n_START_SECTION_\n2002-2010\n_START_PARAGRAPH_\nSkupina \xc5\xa0ank Rock se je ponovno sestala in do leta 2007 posnela dva studijska ter dva koncertna albuma. Leta 2010 sta zaradi nesoglasij skupino zapustila Matja\xc5\xbe in Cveto. Skupina je razpadla.\n_START_SECTION_\n2011-2012\n_START_PARAGRAPH_\nV za\xc4\x8detku leta 2011 je Matja\xc5\xbe s Cvetom Polakom, Romanom Ratejem, Ekijem Alilovskim in Sandijem Trojnerjem ustanovili JELEN BAND. Prvi single in video z naslovom Today is your day/Danes je tisti da so izdali marca 2011, septembra 2011 pa je sledil drugi single Po\xc4\x8dasi je lepo. Istega leta je Matja\xc5\xbe nastopil na Slovenski popevki 2011 (pesem Sam), na Slovenski popevki 2012 pa kot avtor glasbe (Manj je ve\xc4\x8d). Oktobra 2012 je kot soavtor (z ekipo Raay Production) izdal prvi singel slovenske smu\xc4\x8darske zvezde Tine Maze - My Way Is My Decision.\n_START_SECTION_\n2013\n_START_PARAGRAPH_\nNovembra 2013 je Matja\xc5\xbe izdal svoj drugi samostojni album z naslovom Nov Dan (NIKA Records). Na nastopih v \xc5\xbeivo ga spremljajo: Matja\xc5\xbe Skaza (bobni), Samo Jezov\xc5\xa1ek (klaviature), Domen Vi\xc5\xa1i\xc4\x8d (kitara), Toma\xc5\xbe Dol\xc5\xbean (bas) in sicer pod imenom "Jelen & Band".\n_START_SECTION_\n2014 - 2016\n_START_PARAGRAPH_\nMatja\xc5\xbe Jelen, Cveto Polak in Bor Zuljan se ponovno zdru\xc5\xbeijo v zasedbi \xc5\xa0ank Rock (sedaj na bobnih Roman Ratej, klaviature Sa\xc5\xa1o Ga\xc4\x8dnik) in pod okriljem Pivovarne La\xc5\xa1ko pri\xc4\x8dnejo z dveletno "Zlatorogovo Turnejo Ponosa". Ob tej prilo\xc5\xbenosti izdajo album Restart (kompilacija 4 novih pesmi in 6 ponovno posnetih najve\xc4\x8djih uspe\xc5\xa1nic).\n_START_SECTION_\n2017\n_START_PARAGRAPH_\nSkupina \xc5\xa0ank Rock v januarju izda nov album z naslovom Nekaj ve\xc4\x8d in pod okriljem podjetja Volkswagen 12. maja na Gospodarskem razstavi\xc5\xa1\xc4\x8du v Ljubljani pri\xc4\x8dne turnejo po Sloveniji.'